คาดหุ้นสัปดาห์หน้ายังผันผวน
ศูนย์กสิกรไทย เผย แนวโน้มหุ้นไทยสัปดาห์หน้ายังผันผวน-จับตาแก้หนี้ในยุโรป,การเมืองกรีซ
30 ต.ค. 2565

ศูนย์กสิกรไทย เผย แนวโน้มหุ้นไทยสัปดาห์หน้ายังผันผวน-จับตาแก้หนี้ในยุโรป,การเมืองกรีซ
บริษัทหลักทรัพย์กสิกรไทย และบริษัทศูนย์วิจัยกสิกรไทย สรุปภาวะตลาดทุนในรอบสัปดาห์ที่ผ่านมา (31 ต.ค.-4 พ.ย.) ดัชนี SET ปิดลดลง จากความกังวลเกี่ยวกับการเมืองกรีซ และสถานการณ์อุทกภัยในกรุงเทพฯ โดยดัชนีปิดที่ระดับ 957.31 จุด ลดลง 1.63% จากสัปดาห์ก่อน
ด้านมูลค่าการซื้อขายเฉลี่ยต่อวันลดลง 19.24% จากสัปดาห์ก่อน มาอยู่ที่ 22,441.36 ล้านบาท โดยนักลงทุนรายย่อย บัญชีบริษัทหลักทรัพย์ และนักลงทุนต่างชาติซื้อสุทธิ ขณะที่ นักลงทุนสถาบันขายสุทธิ ส่วนตลาดหลักทรัพย์ MAI ปิดที่ 247.33 จุด เพิ่มขึ้น 1.87% จากสัปดาห์ก่อน
ดัชนีหุ้นไทยปรับตัวผันผวน โดยแรงซื้อของนักลงทุนต่างชาติในช่วงต้นสัปดาห์ และความคาดหวังว่าเฟดอาจส่งสัญญาณการดำเนินมาตรการผ่อนคลายเพิ่มเติม ถูกหักล้างจากความกังวลต่อแผนการจัดการวิกฤตหนี้ในยุโรปที่อาจประสบความล้มเหลวหลังกรีซเสนอให้มีการทำประชามติเกี่ยวกับแผนช่วยเหลือของ EU (แม้ในช่วงท้ายสัปดาห์ กรีซมีแนวโน้มจะยกเลิกการทำประชามติ) และความวิตกต่อภาวะน้ำท่วมที่ลุกลามเข้าสู่กรุงเทพฯ ชั้นในมากขึ้น
สำหรับแนวโน้มสัปดาห์ระหว่างวันที่ 7-11 พ.ย. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีน่าจะแกว่งตัวผันผวน โดยยังคงต้องจับตาพัฒนาการการแก้ปัญหาหนี้ยุโรป การเมืองกรีซ รวมถึงการพิจารณาทบทวนอันดับเครดิตของประเทศในแถบยูโรโซน ตลอดจนการรายงานตัวเลขเศรษฐกิจที่สำคัญของสหรัฐฯ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 950 และ 910 จุด ขณะที่แนวต้านคาดว่าจะอยู่ที่ 978 และ 1,000 จุด ตามลำดับ